**ELŐTERJESZTÉS**

**Szombathely Megyei Jogú Város Közgyűlésének 2022. október 27-i ülésére**

**Javaslat az egészségügyi alapellátással kapcsolatos döntések meghozatalára**

**I.**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja értelmében az egészségügyi alapellátás a helyi közügyek, valamint a helyben biztosítható közfeladatok körében ellátandó helyi önkormányzati feladatnak minősül.

Az egészségügyi alapellátásról szóló 2015. évi CXXIII. törvény 5. § (1) bekezdése szerint a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról, a fogorvosi alapellátásról, az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról, a védőnői ellátásról, és az iskola-egészségügyi ellátásról.

Az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet (a továbbiakban: Rendelet) mellékletei tartalmazzák az egyes körzetek utcák szerinti besorolását.

A Rendelet módosítását az alábbiak indokolják:

* a Rendelet mellékleteinek módosítása indokolt a Közgyűlés által újonnan elnevezett közterületekre tekintettel.
* a Rendelet 1. számú mellékletének módosítása indokolt, tekintettel arra, hogy a 32. számú felnőtt háziorvosi körzetben szerepel a teljes Középhegyi út, mint közterület, azonban az 05. számú körzetben a Középhegyi út 01. szám alatti intézmény külön nevesítve volt, amely a háziorvos személyében történt változás kapcsán már nem indokolt. Előzőekre tekintettel szükséges a Középhegyi út 01. cím törlése a 05. számú körzetből.
* a Rendelet 8. számú mellékletének módosítása szükséges akként, hogy a 4. számú körzetből kikerül a Perintparti Szó-Fogadó Szombathelyi Waldorf Óvoda, Általános Iskola, Gimnázium és Alapfokú Művészeti Intézet és az 1. számú körzetbe kerülne besorolásra, tekintettel arra, hogy az iskola-fogorvos által ellátott gyermekszám ezáltal válna kiegyenlítetté a hat iskola-fogorvosi körzet tekintetében.

A 3. számú körzetből törölni kell a Bartók Béla Zeneiskola – Alapfokú Művészeti Iskolát, mivel tanulói rendelkeznek általános iskolai vagy középiskolai tanulói jogviszonnyal, így a szükséges iskola-fogorvosi ellátás biztosított számukra, a zeneiskola iskola-fogorvosi körzetbe sorolása ennek okán nem szükséges.

* A Rendelet 5. mellékletében szereplő védőnői körzetek kiegészülnek 2 új körzettel, annak érdekében, hogy a jogszabályi előírásoknak megfeleljenek, ezzel egyidejűleg öt területi körzetben is szükséges lesz iskolai védőnői feladatot ellátni, tekintettel az egyes oktatási intézmények tanulói létszámára.
* A Boldog Brenner János Általános Iskola Gimnáziumés Kollégium vezetése jelezte, hogy az intézmény a továbbiakban Boldog Brenner János Általános Iskola és Gimnázium nevet viseli, ezért a változást átvezetni szükséges a rendelet 5. sz. védőnői, 6-7. sz. iskola-egészségügyi, 8. sz. iskola-fogorvosi körzetekről rendelkező mellékletein.

A rendelettervezet - az egészségügyi alapellátásról szóló 2015. évi CXXIII. törvény 6.§ (2) bekezdése alapján - véleményezésre megküldésre került az Országos Kórházi Főigazgatóság, a védőnői körzet vonatkozásában a Vas Megyei Kormányhivatal Szombathelyi Járási Hivatal Hatósági Főosztály Népegészségügyi Osztálya, valamint a Nemzeti Népegészségügyi Központ Országos Tisztifőorvosa részére.

A jogalkotásról szóló 2010. évi CXXX. törvény (a továbbiakban: Jat.) 17.§- a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

A rendelettervezet és a hatásvizsgálati lap az előterjesztés mellékletét képezi. A rendelettervezethez a Jat. 18. §-a értelmében csatoltan elkészítettük az indokolást is.

**II.**

A)

Szombathely Megyei Jogú Város Közgyűlése a 298/2022. (IX.29.) Kgy. számú határozatával fogadta el Szombathely Megyei Jogú Város Önkormányzata takarékossági programját, amelynek értelmében a Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ) létszámát az Anyatejgyűjtő Állomás átköltöztetése, illetve a Humán Civil Ház áthelyezése és funkciójának átszervezése következtében szükséges 1 fő szakmai és 2 fő technikai létszámmal csökkenteni.

B)

A GESZ jelenleg 24 területi védőnő és 14 iskolavédőnői körzetnek a működtetője.

Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet 21. § (13) bekezdésében foglaltak szerint a védőnői szolgálat ellátandó létszámát minden év szeptember 30-ai állapotnak megfelelően felül kell vizsgálni, és október 31. napjáig le kell jelenteni a Nemzeti Egészségbiztosítási Alapkezelő felé a következő évi finanszírozási összeg meghatározása végett.

Az előzetesen bekért ellátandó létszám felülvizsgálata során a GESZ megállapította, hogy a Szombathely városában működő védőnői körzetek ellátási körébe tartozó ellátottak jelenlegi létszáma miatt indokolt 2 új iskolavédőnői körzet kialakítása, tekintettel az összes tanulóra jutó védőnői munkaidőre, az ellátottak megemelkedett létszámára, továbbá a sajátos nevelési igényű (SNI) tanulók számának kifejezett emelkedésére. Ezzel egyidejűleg a területi védőnői körzetekből ötöt vegyes körzetté kell átalakítani az egyes oktatási intézmények magas tanulói létszámára tekintettel. Így a 40 fő védőnőből 19 fő területi, 5 fő vegyes, 16 fő pedig iskolavédőnői körzetet fog ellátni.

A 2 új iskolavédőnői körzet kialakításával a Vas Megyei Kormányhivatal Szombathely Járási Hivatal Népegészségügyi Osztály járási vezető védőnője és az Országos Kórházi Főigazgatóság Vas Megyei kollegiális védőnő mentora is egyetértett.

A tervezett változás önkormányzati támogatást nem igényel, a NEAK finanszírozás, továbbá a lehívandó bértámogatás a szolgálatok működését biztosítaná, mely minőségi és jogszabályokhoz igazodó ellátást eredményezne. Előzőekre tekintettel szükséges a létszám előirányzat módosítása 2022. november 1. napjától.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni, és a határozati javaslatot elfogadni szíveskedjék.

**Szombathely, 2022. október „ ”**

 **/: Dr. Nemény András :/**

**HATÁROZATI JAVASLAT**

**…./2022. (X. 27.) Kgy. számú határozat**

1. A Közgyűlés az Egészségügyi és Kulturális GESZ létszám-előirányzatát 2022. november 1. napjával 1 fővel, 111 főről 110 főre csökkenti. Ezen belül a szakmai létszám 76 főről 77 főre, az intézmény üzemeltetési létszám 35 főről 33 főre módosul.
2. A Közgyűlés felkéri a polgármestert és a jegyzőt, hogy a létszám-előirányzat módosításról gondoskodjon.
3. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a szükséges munkajogi intézkedéseket tegye meg.

**Felelős:** Dr.Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Vigné Horváth Ilona, az Egészségügyi és Kulturális GESZ igazgatója)

**Határidő:** azonnal /az 1. pont vonatkozásában/

2022. évi költségvetési rendelet soron következő módosítása /a 2. pont vonatkozásában/

 Folyamatos /a 3. pont vonatkozásában/